CELEX: 32018D0496
Language: bg
Date: 2018-03-22 00:00:00
Title: Решение за изпълнение (ЕС) 2018/496 на Комисията от 22 март 2018 година за установяване на годишния списък на приоритетите за 2018 година за разработването на мрежови кодекси и насоки (Текст от значение за ЕИП. )

23.3.2018   
            
            
               BG
            
            
               Официален вестник на Европейския съюз
            
            
               L 81/83
            
         РЕШЕНИЕ ЗА ИЗПЪЛНЕНИЕ (ЕС) 2018/496 НА КОМИСИЯТА
   от 22 март 2018 година
   за установяване на годишния списък на приоритетите за 2018 година за разработването на мрежови кодекси и насоки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и за отмяна на Регламент (ЕО) № 1228/2003 (1), и по-специално член 6, параграф 1 от него,
   като взе предвид Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) № 1775/2005 (2), и по-специално член 6, параграф 1 от него,
   като има предвид, че:
   
               (1)
            
            
               Разработването и прилагането на мрежови кодекси и насоки е важно за постигането на пълно обединение на вътрешния енергиен пазар. С третия енергиен пакет (3) се създаде институционална рамка за разработването на мрежови кодекси с оглед на хармонизирането, когато е необходимо, на техническите, експлоатационните и пазарните нормативни разпоредби, уреждащи електроенергийните и газовите мрежи. За тази цел Агенцията за сътрудничество между регулаторите на енергия (ACER), Европейските мрежи на операторите на преносни системи (ЕМОПС) и Европейската комисия работят в тясно сътрудничество с всички съответни заинтересовани страни.
            
         
               (2)
            
            
               Областите, в които може да бъдат разработени мрежови кодекси, са определени в член 8, параграф 6 от Регламент (ЕО) № 714/2009 и Регламент (ЕО) № 715/2009. Освен възможността да разработва мрежови кодекси Комисията може също така да вземе решение за разработването на насоки в областите, посочени в член 18, параграфи 1, 2 и 3 от Регламент (ЕО) № 714/2009 и член 23, параграф 1 от Регламент (ЕО) № 715/2009. В съответствие с член 6, параграф 1 от Регламент (ЕО) № 714/2009 и член 6, параграф 1 от Регламент (ЕО) № 715/2009 Комисията първо следва да установи годишен списък на приоритетите, определящ областите, които да бъдат включени при разработването на мрежови кодекси.
            
         
               (3)
            
            
               По време на обществената консултация (4) повечето от заинтересованите страни подкрепиха определянето на текущата работа като приоритет и подчертаха значението на правилното и добре координирано прилагане на приетите мрежови кодекси и насоки, с което се осигурява структурирано участие на заинтересованите страни. Няколко респонденти посочиха, че в бъдеще може да се наложи да се помисли за изменение на приетите мрежови кодекси и насоки.
            
         
               (4)
            
            
               Отчитайки отговорите на заинтересованите страни и с оглед на бъдещите законодателни инициативи в контекста на инициативата за структурата на пазара, различните действия, необходими, за да се гарантира пълното обединение на вътрешния енергиен пазар, както и факта, че за прилагането на мрежовите кодекси и насоките ще са необходими значителни ресурси от всички съответни страни, включително Европейската комисия, ACER, ЕМОПС и заинтересованите страни, в годишния списък на приоритетите не бяха добавени нови области,
            
         ПРИЕ НАСТОЯЩОТО РЕШЕНИЕ:
   Член 1
   С настоящото се установява, че не са определени нови области за разработването през 2018 г. на мрежови кодекси и насоки за електроенергията и газа.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 22 март 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 211, 14.8.2009 г., стр. 15.
   
      (2)  ОВ L 211, 14.8.2009 г., стр. 36.
   
      (3)  Третият енергиен пакет се състои от Директива 2009/72/ЕО на Европейския парламент и на Съвета от 13 юли 2009 г. относно общите правила за вътрешния пазар на електроенергия и за отмяна на Директива 2003/54/ЕО (ОВ L 211, 14.8.2009 г., стр. 55), Директива 2009/73/ЕО на Европейския парламент и на Съвета от 13 юли 2009 г. относно общите правила за вътрешния пазар на природен газ и за отмяна на Директива 2003/55/ЕО (ОВ L 211, 14.8.2009 г., стр. 94), Регламент (ЕО) № 714/2009, Регламент (ЕО) № 715/2009 и Регламент (ЕО) № 713/2009 на Европейския парламент и на Съвета от 13 юли 2009 г. за създаване на Агенция за сътрудничество между регулаторите на енергия (OJ L 211, 14.8.2009 г., стр. 1).
   
      (4)  Отговорите са публикувани на адрес: https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en